Title: ประกาศกระทรวงมหาดไทย เรื่อง ยกเว้นค่าธรรมเนียมใบสำคัญประจำตัวให้แก่คนต่างด้าว ซึ่งถูกสั่งเนรเทศฐานไม่รับหรือต่ออายุใบสำคัญประจำตัว

ประกาศกระทรวงมหาดไทย

ประกาศกระทรวงมหาดไทย
เรื่อง
ยกเว้นค่าธรรมเนียมใบสำคัญประจำตัวให้แก่คนต่างด้าว
ซึ่งถูกสั่งเนรเทศฐานไม่รับหรือต่ออายุใบสำคัญประจำตัว[๑]

ด้วยกระทรวงมหาดไทยเห็นสมควรยกเว้นค่าธรรมเนียมในการรับหรือต่ออายุใบสำคัญประจำตัวแก่คนต่างด้าวซึ่งได้ถูกสั่งเนรเทศฐานกระทำความผิดไม่รับหรือต่ออายุใบสำคัญประจำตัวมาแล้ว
เพื่อให้คนต่างด้าวเหล่านั้นได้มีโอกาสปฏิบัติการให้เป็นที่ถูกต้องตามกฎหมายต่อไป

รัฐมนตรีว่าการกระทรวงมหาดไทย
อาศัยอำนาจตามพระราชบัญญัติการทะเบียนคนต่างด้าว พุทธศักราช ๒๔๙๓ มาตรา ๑๙
จึงประกาศยกเว้นค่าธรรมเนียมใบสำคัญประจำตัว ดังต่อไปนี้

๑.  คนต่างด้าวซึ่งได้กระทำความผิดฐานไม่รับหรือต่ออายุใบสำคัญประจำตัว
และได้ถูกสั่งเนรเทศมาแล้วไม่ถึง ๓ ปี
ให้ชำระค่าธรรมเนียมในการรับหรือต่ออายุใบสำคัญประจำตัวที่ค้างอยู่เพียง ๔๐๐ บาท
ส่วนจำนวนนอกนั้นเป็นอันได้รับการยกเว้น

๒.  คนต่างด้าวซึ่งได้กระทำความผิดฐานไม่รับหรือต่ออายุใบสำคัญประจำตัว
และได้ถูกสั่งเนรเทศมาแล้ว ๓ ปีขึ้นไป
ให้ชำระค่าธรรมเนียมในการรับหรือต่ออายุใบสำคัญประจำตัวที่ค้างอยู่เพียง ๒๐๐ บาท
ส่วนจำนวนนอกจากนั้นให้ได้รับการยกเว้น

๓.  คนต่างด้าวซึ่งได้กระทำความรับผิดฐานไม่รับหรือต่ออายุใบสำคัญประจำตัวหากมีอายุ
๖๐ ปีขึ้นไปในวันประกาศนี้
ให้ชำระค่าธรรมเนียมในการรับหรือต่ออายุใบสำคัญประจำตัวที่ค้างอยู่เพียง ๒๐๐ บาท
ส่วนจำนวนนอกจากนั้นเป็นอันได้รับการยกเว้น

๔.  ค่าธรรมเนียมใบสำคัญประจำตัวดังกล่าวในข้อ
๑, ๒, ๓ ให้ชำระต่อนายทะเบียนท้องที่ซึ่งคนต่างด้าวถูกควบคุมตัวอยู่หรือต่อนายทะเบียนคนต่างด้าวในจังหวัดพระนครธนบุรี

๕.  เมื่อคนต่างด้าวได้ชำระค่าธรรมเนียมในการรับหรือต่ออายุใบสำคัญประจำตัวตามนัยดังกล่าวข้างต้นถูกต้องแล้ว
ให้กรมตำรวจเสนอเพิกถอนคำสั่งเนรเทศคนต่างด้าวผู้นั้นต่อไป

ประกาศ ณ วันที่ ๒๓ พฤษภาคม ๒๕๑๑
พลเอก ป.  จารุเสถียร
รัฐมนตรีว่าการกระทรวงมหาดไทย

ดลธี/ผู้จัดทำ
๗ มกราคม ๒๕๕๔

เอกฤทธิ์/ผู้ตรวจ
๑๘ มกราคม ๒๕๕๔

[๑] ราชกิจจานุเบกษา เล่ม ๘๕/ตอนที่ ๕๔/หน้า ๑๗๕๑/๑๘ มิถุนายน ๒๕๑๑